Syi'ir Tanpo Waton al-magfurlah KH Abdurrahman Wachid (Gus Dur) Ngawiti ingsun nglaras Syi'iran Kelawan muji maring Pangeran Kang paring rahmat lan kenikmatan Rino wengine tanpo pitungan .., Duh bolo konco priyo wanito Ojo mong ngaji Syare'at bloko Gur pinter ndongeng, nulis lan moco Tembe mburine bakal sengsoro .., Akeh kang apal Qur'an haditse Seneng ngafirke marang liyane Kafire dewe gag di gatekke Yen isih kotor ati akale .., Gampang kabujuk nafsu angkoro Ing pepaese gebyare ndunyo Iri lan meri sugihe tonggo Mulo atine peteng lan nisto .., Ayo sedulur jo nglaleake Wajibe ngaji sak pranatane Nggo ngandelake iman tauhide Baguse sangu mulyo matine .., Kang aran soleh bagus atine Kerono mapan seri ngelmune Laku thoriqot lan ma'rifate Ugo hakikot manjing rasane .., Al-Qur'an Qodim wahyu minulyo Tanpo ditulis biso diwoco Iku wejangan guru waskito Den tancepake ing njero dodo .., Kumantil ati lan pikiran Mrasuk ing badan kabeh jeroan Mu'jizat Rosul dadi pedoman Minongko dalan manjinge iman .., Kelawan Allah kang moho suci Kudu rangkulan rino lan wengi Ditirakati diriyadhohi Dzikir lan suluk jo nganti lali .., Uripe ayem rumongso aman Dununge roso tondo yen iman Sabar narimo najan pas pasan Kabeh tinakdir saking pengeran .., Kelawan konco dulur lan tonggo kang podo rukun ojo dursilo Iku sunahe Rosul kang mulyo Nabi Muhammad panutan kito .., Ayo nglakoni sakabehane Allah kang bakal ngangkat derajate Senajan ashor toto dhohire Ananging mulyo maqom drajate .., Lamun palastro ing pungkasane Ora kesasar roh lan sukmane Den gadang Allah swargo manggone Utuh mayite ugo ulese..
